Lugedes Perno Postimehe rubriiki "Sõnnumed omalt maalt" on kerge mõista, mis lugejaid lehe juures paelus (väljaande tiraazh  ulatus 2200 eksemplarini, lisalehel oli tellijaid 850. Jannsen ise arvas lugejate koguarvuks 6000). Need on ehe uudis ning mahlakas stiil. Vanarahvas, kellele leht oli mõeldud, koosnes luust ja lihast inimestest ning ei maksa arvata, et väärtused, mis pani inimesed lugema Perno Postimeest, erinevad neist, mis naelutavad tänapäeval vaatama Reporterit. Oma kirjasaatjate abil annab Jannsen otse esiküljel ühe soojaga teada näiteks vargast aidamehest Läänemaal P mõisas, petiste tegutsemisest Järvamaal K vallas  või ühe venelasest harjasteostja vigaseks peksmisest kahe "Eestimehe" poolt Pootsis.